ངན་ལས་འདའ་བས་ཡོངས་སུ་མྱ་ངན་ལས་འདས་པར་གྱུར་ཏོ།།གཞོན་ནུ་དེ་ལྟ་བས་ན་རྣམ་གྲངས་འདི་ཉིད་ཀྱིས་འདི་ལྟར་ཏིང་ངེ་འཛིན་འདི་ནི་བྱང་ཆུབ་སེམས་དཔའ་སེམས་དཔའ་ཆེན་པོ་རྣམས་ཀྱིས་གཅེས་སྤྲས་བྱེད་པ་ཡིན་ཏེ།ཐམས་ཅད་མཁྱེན་པའི་ཡེ་ཤེས་བླ་ན་མེད་པ་སྡུད་པ་ཡིན་པར་རིག་པར་བྱའོ།།དེ་ནས་དེའི་ཚེ་བཅོམ་ལྡན་འདས་ཀྱིས་ཟླ་འོད་གཞོན་ནུར་གྱུར་པ་ལ་སྔོན་བྱུང་བའི་ལེའུ་འདི་ཉིད་རྒྱས་པར་ཚིགས་སུ་བཅད་པའི་དབྱངས་ཀྱིས་རྒྱ་ཆེར་ཡང་དག་པར་རབ་ཏུ་བསྟན་ཏོ།།ངས་དྲན་བསམ་གྱིས་མི་ཁྱབ་བསྐལ་པ་ན།།འདས་པའི་དུས་ན་མི་ཡི་གཙོ་བོ་ནི།།དྲང་སྲོང་ཆེན་པོ་འཇིག་རྟེན་དོན་མཛད་བྱུང་།།དེ་ཡི་མཚན་ནི་དབྱངས་ཀྱི་བྱིན་ཞེས་བྱ།།བྱེ་བྲག་བརྒྱད་ཅུར་ཡོངས་སུ་ཚང་བ་ཡི།།དེ་ཡི་ཉན་ཐོས་འཁོར་མང་དང་པོ་བྱུང་།།གཉིས་པ་བྱེ་བ་བདུན་ཅུར་ཚང་བ་བྱུང་།།གསུམ་པ་དགྲ་བཅོམ་བྱེ་བ་དྲུག་ཅུ་ཡོད།།ཀུན་ཀྱང་ཟག་པ་ཟད་ཅིང་ཉོན་མོངས་མེད།།ཐམས་ཅད་རྫུ་འཕྲུལ་སྟོབས་ཀྱིས་ཕ་རོལ་ཕྱིན།།ཚེ་ཚད་ལོ་ནི་སྟོང་ཕྲག་བཞི་བཅུ་སྟེ།།ཞིང་ཡང་ཡོངས་སུ་དག་ཅིང་མཛེས་པར་གྱུར།།སྐྱོབ་པ་དེ་ཡི་བྱང་ཆུབ་སེམས་དཔའ་གང་བྱུང་བ།།དཔག་མེད་དེ་དག་གཞན་ཕན་དབང་བསྐུར་ཐོབ།།དབང་དང་ས་ལ་རབ་ཏུ་གནས་པ་སྟེ།།ཤིང་མཆོག་དྲུང་དུ་བྱང་ཆུབ་འཚང་རྒྱར་ཉེ།།འཛམ་བུའི་གླིང་འདིར་རྒྱལ་པོ་བྱུང་བ་ནི།།སྟོབས་བརྟན་དང་ནི་སྟོབས་ཆེན་ཞེས་བྱ་བ།།གཅིག་ནི་དེ་ཡི་ཕྱེད་དབང་རྒྱལ་པོ་བྱེད།།ཅིག་ཤོས་ཕྱེད་ལ་དབང་བའི་རྒྱལ་པོར་གྱུར།།རྒྱལ་པོ་སྟོབས་ཆེན་རྣམ་པར་རྒྱལ་བའི་སར།།ལྷ་དང་མིས་མཆོད་སངས་རྒྱས་བྱུང་བར་གྱུར།།བདེ་བར་གཤེགས་ལ་རྒྱལ་པོ་དད་རྙེད་ནས།།ལོ་གྲངས་སྟོང་དུ་ཚང་བར་བསྙེན་བཀུར་བྱས།།སེམས་ཅན་གཞན་མང་དེ་ཡི་རྗེས་སློབ་པས།།དེ་བཞིན་གཤེགས་པ་ལ་ཡང་བཀུར་སྟི་བྱེད།།འཇིག་རྟེན་ཟང་ཟིང་གིས་ཏེ་ཆོས་ཀྱིས་མིན།།ཉན་ཐོས་བཅས་པ་རྙེད་པ་མང་བར་གྱུར།།སྐྱེས་བུ་དམ་པའི་སེམས་ནི་འདི་སྙམ་སྟེ།།ཅི་ནས་འདི་ཀུན་འདོད་པ་རབ་སྤངས་ནས།།ང་ཡི་བསྟན་པ་འདི་ལ་རབ་འབྱུང་བར།།ཆོས་འདོད་འདི་དག་ལ་ནི་ཆོས་བསྟན་སྙམ།།བདེ་བར་གཤེགས་པའི་སྦྱངས་ཆོས་བསླབ་པ་དང་།།ཁྱིམ་གནས་ཉེས་པ་སྡུག་